MEABHRÁN MÍNIÚCHÁIN

De bhun Airteagal 395(1) de Threoir 2006/112/CE ón gComhairle an 28 Samhain 2006 maidir leis an gcomhchóras cánach breisluacha (‘an Treoir maidir le CBL’), féadfaidh an Chomhairle, ag gníomhú di d’aon toil ar thogra ón gCoimisiún, údarú a thabhairt d’aon Bhallstát bearta speisialta a thabhairt isteach de mhaolú ar fhorálacha na Treorach sin chun an nós imeachta um bailiú CBL a shimpliú nó chun cineálacha áirithe imghabhála nó seachanta cánach a chosc.

Le litir a cláraíodh leis an gCoimisiún an 23 Lúnasa 2022, d’iarr an Ísiltír údarú síneadh a chur le beart de mhaolú ar Airteagal 285 den Treoir maidir le CBL lena gceadaítear daoine inchánach nach airde a láimhdeachas bliantúil ná EUR 25 000 a dhíolmhú ó cháin bhreisluacha.

I gcomhréir le hAirteagal 395(2) de Threoir maidir le CBL, chuir an Coimisiún na Ballstáit uile ar an eolas an 25 Lúnasa 2022, cé is moite den Spáinn, agus chuir sé an Spáinn ar an eolas an 26 Lúnasa 2022, maidir leis an iarraidh a rinne an Ísiltír. Le litir dar dáta an 29 Lúnasa 2022, thug an Coimisiún fógra don Ísiltír go raibh an fhaisnéis uile is gá aige chun breithniú a dhéanamh ar an iarraidh.

1.COMHTHÉACS AN TOGRA

•Forais agus cuspóirí an togra

Le Caibidil 1 de Theideal XII den Treoir maidir le CBL, is féidir leis na Ballstáit scéimeanna speisialta a chur i bhfeidhm maidir fiontair bheaga, lena n‑áirítear an fhéidearthacht daoine inchánach ar lú ná tairseach áirithe a láimhdeachas bliantúil a dhíolmhú ó cháin bhreisluacha. Tugtar le fios leis an díolúine sin nach gá do dhuine inchánach cáin bhreisluacha a ghearradh ar a sholáthairtí agus, dá réir sin, nach féidir leis cáin bhreisluacha a asbhaint ar na hionchuir.

Faoin gcéad mhír d’Airteagal 285 den Treoir maidir le CBL, féadfaidh na Ballstáit nár fheidhmigh an rogha faoi Airteagal 14 den Dara Treoir 67/228/CEE ón gComhairle daoine inchánach nach mó a láimhdeachas bliantúil ná EUR 5 000 a dhíolmhú ó cháin bhreisluacha. De bhun an dara mír d’Airteagal 285 den Treoir maidir le CBL, féadfaidh na Ballstáit sin faoiseamh cánach grádaithe a dheonú freisin do dhaoine inchánach ar mó a láimhdeachas bliantúil ná an uasteorainn a shocraigh siad dá chur i bhfeidhm.

Tugadh údarú don Ísiltír an beart speisialta sin a thabhairt isteach le Cinneadh Cur Chun Feidhme (AE) 2018/1904 ón gComhairle. Tá an beart, a dtiocfaidh deireadh leis an 31 Nollaig 2022, roghnach do dhaoine inchánach.

Sa chomhthéacs sin, d’iarr an Ísiltír go gcuirfí síneadh 2 bhliain bhreise leis an mbeart speisialta.

Thug an Ísiltír le fios go laghdaíonn an beart speisialta an t‑ualach riaracháin do dhaoine inchánach agus don údarás cánach araon agus go gcuireann sé le bailiú cánach a shimpliú. De réir na hÍsiltíre, tá éifeacht thart ar 0.1 % ar bhuiséad an Stáit ag an mbeart speisialta. Thug an Ísiltír le fios freisin go mbeadh tionchar diomaibhseach amháin ag leathnú an bhirt speisialta ar an ioncam CBL iomlán a bhailítear ag céim an tomhaltais deiridh. Tá na héifeachtaí sin i gcomhréir le ceanglais an dara fomhír d’Airteagal 395(1) den Treoir maidir le CBL.

Thairis sin, comhlíonann síneadh an bhirt speisialta go dtí an 31 Nollaig 2024 ceanglais Threoir (AE) 2020/285 ón gComhairle an 18 Feabhra 2020 lena leasaítear Treoir 2006/112/CE maidir leis an gcomhchóras cánach breisluacha a mhéid a bhaineann leis an scéim speisialta le haghaidh fiontair bheaga lena leagtar síos tairseach láimhdeachais CBL uasta le haghaidh gnólachtaí beaga ar fud an Aontais amhail ón 1 Eanáir 2025.

Dá bhrí sin, moltar an Ísiltír a údarú chun síneadh a chur leis an mbeart speisialta go dtí an 31 Nollaig 2024.

•Comhsheasmhacht le forálacha beartais atá sa réimse beartais cheana

Maoluithe comhchosúla, lena ndíolmhaítear ó cháin bhreisluacha daoine inchánach nach airde a láimhdeachas bliantúil ná tairseach áirithe, dá bhforáiltear in Airteagail 285 agus 287 den Treoir maidir le CBL, deonaíodh iad do Bhallstáit eile. Ar na mallaibh, mar shampla, deonaíodh an ceart chun síneadh a chur le húsáid thairseach EUR 50 000 don tSlóivéin, le húsáid thairseach EUR 40 000 don Pholainn, le húsáid thairseach EUR 48 000 don Ungáir;, le húsáid thairseach EUR 25 000 don Bheilg, le húsáid thairseach EUR 30 000 do Mhálta;, agus le húsáid thairseach EUR 85 000 don tSeicia.

Tá an beart maolaithe i gcomhréir le cuspóirí Threoir (AE) 2020/285 lena leasaítear Airteagail 281 go 294 den Treoir maidir le CBL maidir le scéim speisialta le haghaidh fiontair bheaga, a d’eascair as an bplean gníomhaíochta CBL, agus a bhfuil sé d’aidhm aige scéim nua-aimseartha shimplithe a chruthú le haghaidh na ngnólachtaí sin. Go sonrach, tá sé d’aidhm aige costais chomhlíontachta CBL agus saobhadh iomaíochta ar an leibhéal náisiúnta agus ar leibhéal an Aontais a laghdú, tionchar diúltach na héifeachta tairsí a laghdú, agus comhlíontacht gnólachtaí a éascú chomh maith leis an bhfaireachán a dhéanann na húdaráis riaracháin chánach. Thairis sin, tá an tairseach EUR 25 000 comhsheasmhach le Treoir (AE) 2020/285, a mhéid is gur féidir leis na Ballstáit an tairseach láimhdeachais bhliantúil is gá le haghaidh díolúine ó cháin bhreisluacha a shocrú ar leibhéal nach airde ná EUR 85 000 (nó a choibhéis san airgeadra náisiúnta).

•Comhsheasmhacht le beartais eile de chuid an Aontais